Londýn 29. augusta (TASR) - Nefajčiari vdychujúci dym z cigariet iných ľudí sú vystavení podstatne zvýšenému riziku srdcových chorôb. Ukazujú to výsledky dnes zverejnenej štúdie gréckych vedcov.
Zo záverov výskumu publikovaného v štvrťročnom špecializovanom časopise Britskej zdravotníckej asociácie Tobacco Control vyplýva, že zákaz fajčenia na pracovisku je najlepším spôsobom ochrany pred tým, aby fajčiari svojim nefajčiacim kolegom nespôsobili infarkt.
U ľudí, ktorí nikdy nefajčili, sa pravdepodobnosť akútneho ochorenia srdca pri príležitostnom alebo pravidelnom pasívnom fajčení zvyšuje o 47 percent. Toto riziko vzrastá exponenciálne s množstvom rokov, počas ktorých boli nefajčiari vystavení cigaretovému dymu.
Vedci v štúdii skúmali 847 gréckych mužov a žien so srdcovým ochorením a 1078, ktorých žiadnou takouto chorobou netrpeli. Spomedzi prvej skupiny bolo 86 percent osôb vystavených pasívnemu fajčeniu viac než 30 minút denne, pri druhej skupine len 56 percent.
"Jedinou bezpečnou cestou na ochranu nefajčiarov pred vystavením cigaretovému dymu je odstránenie tohto ohrozenia zdravia z verejných miest a pracovísk, ako aj z domácností," znie záver autorov výskumu.